萊孫求墨并以詩與之
作者：劉子翬
朝代：宋

paragraphs: 何年老烏龍，排山折其角。
漁人網得之，澄淵起雷雹。
異物世常猜，神光夜潛覺。
流傳歲月深，質槁紋斑剝。
漆簡射晶熒，玄圭靡雕琢。
孰謂喬松煙，能成此堅確。
晴窗試墨池，雲霧生掌握。
只恐化蜿蜒，飛騰入冥邈。
萊孫真可兒，句法有家學。
贈汝囊中珍，慚余鼻端斲。